Gripe water

Το Gripe water (Γκράιπ Ουώτερ) είναι ένα υγρό που δίνεται στα βρέφη τα οποία παρουσιάζουν κολικούς, γαστρεντερική δυσφορία, πόνο οδοντοφυΐας, αναρροή (reflux) καθώς και άλλες παθήσεις του στομάχου. Τα συστατικά του ποικίλλουν και μπορεί να περιλαμβάνουν την αλκοόλη, το όξινο ανθρακικό νάτριο (bicarbonate), το τζίντζερ, τον άνηθο, το μάραθο και το χαμομήλι. Στα βρέφη δίνεται σε υγρή μορφή, συνήθως με σταγονόμετρο. Οι ενήλικες μπορούν επίσης να λάβουν gripe water για την ανακούφισή τους από πόνους του εντέρου, αέρια ή άλλες παθήσεις του στομάχου. Δεν υπάρχει κλινική απόδειξη για την αποτελεσματικότητα του gripe water.

Ιστορία

Το πρώτο gripe water παρασκευάστηκε στην Αγγλία το 1851. Το gripe water εφευρέθηκε από τον Ουίλιαμ Γούντγουορντ (William Woodward), έναν Άγγλο φαρμακοποιό, ο οποίος έκανε τη μαθητεία του στη Βοστόνη του Λίνκολνσάιρ (Lincolnshire) και αργότερα αγόρασε μια επιχείρηση στο Νότιγχαμ. Το gripe water υιοθετήθηκε ως συνταγή από τους γιατρούς. Στα 1840, τα μωρά στην Ανατολική Αγγλία επλήγησαν από μια κατάσταση γνωστή ως "βαλτώδης πυρετός" και στο διάστημα αυτό υπήρχε επίσης ένα ξέσπασμα ελονοσίας στην Αγγλία. Ο Γούντγουορντ το εμπνεύστηκε από τις θεραπείες κατά της ελονοσίας και του "βαλτώδους πυρετού". Πρόσεξε ότι η συνταγή που χρησιμοποιήθηκε για την αντιμετώπιση του βαλτώδους πυρετού ήταν αποτελεσματική "καταπραϋντική στα μωρά με δυσφορία και παρείχε στα βρέφη, ανακούφιση από τα γαστρεντερικά τους προβλήματα." Το αρχικό Woodward's Gripe Water περιείχε 3,6% αλκοόλη, έλαιο άνηθου, διττανθρακικό νάτριο (sodium bicarbonate), ζάχαρη και νερό. Ο Γούντγουορντ καταχώρησε το "Gripe Water" ως εμπορικό σήμα το 1876. Αρχικά κυκλοφόρησε στο εμπόριο με το σύνθημα "Η Γιαγιά το είπε στη Μητέρα και η Μητέρα το είπε σε μένα." ("Granny told Mother and Mother told me.").
Το 1993, η Αμερικανική Υπηρεσία Τροφίμων και Φαρμάκων των ΗΠΑ, διέταξε την αυτόματη παρακράτηση όλων των παρτίδων του Γούντγουορντ προς στις ΗΠΑ επειδή ήταν ένα μη εγκεκριμένο φάρμακο. Σε απάντηση της προειδοποίησης εισαγωγής της Υπηρεσίας, ο Γούντγουορντ και οι άλλοι κατασκευαστές, συνεχίζουν την προώθηση των προϊόντων, αλλά σαν διαιτητικό συμπλήρωμα.

Χρήση

Η σύνθεση διαφέρει πλέον ανάλογα με τη χώρα κατασκευής. Σε πολλές χώρες, συμπεριλαμβανομένων των ΗΠΑ, το αλκοόλ και η σακχαρόζη έχουν αντικατασταθεί με άλλα συστατικά. Ωστόσο, το διττανθρακικό νάτριο εξακολουθεί να είναι το κύριο δραστικό συστατικό, μαζί με τα κύρια ενεργά συστατικά, τα έλαια άνηθου και μάραθου. Ενώ τα στοιχεία της αποτελεσματικότητας του gripe water περιορίζονται σε ανεκδοτολογικές αναφορές, έχουν υπάρξει εικασίες σχετικά με την θεωρούμενη αποτελεσματικότητά του. Η εμπορική του επιτυχία οδήγησε σε απομιμήσεις, συμπεριλαμβανομένων και ορισμένων που έχουν απομακρυνθεί αισθητά από την αρχική σύνθεση.
Το gripe water συνιστάται από ορισμένους παιδίατρους και εναλλακτικούς ιατρούς ως μια φυσιοπαθητική επιλογή. Στις Ηνωμένες Πολιτείες είναι διαθέσιμο ως ένα μη συνταγογραφούμενο συμπλήρωμα και όχι ως φάρμακο, που ρυθμίζεται από την Υπηρεσία Τροφίμων και Φαρμάκων. Είναι επίσης διαθέσιμο σε διάφορες μορφές διατροφικών συμπληρωμάτων. Μια ανασκόπηση του 2000 στη Journal of the Royal Society of Medicine διαπίστωσε ότι τα περισσότερα από τα συστατικά του Woodward's gripe water έχουν μικρή αξία στην ανακούφιση της παιδικής δυσφορίας και ότι οποιοδήποτε όφελος δεν μπορεί να είναι κάτι πιο περίπλοκo από το ότι το μωρό λαμβάνει κάποιο υγρό.